Yield คืออะไร
Yield หมายถึง อัตราผลตอบแทนที่เราได้รับจากการลงทุน ในช่วงระยะเวลาหนึ่ง การเปรียบเทียบ Yield กับสินทรัพย์หรือการลงทุนอื่น ๆ จำเป็นต้องทำให้ Yield ที่ได้นั้นเป็นช่วงเวลาเดียวกันเสียก่อน ซึ่งโดยทั่วไปมักใช้ Yield ที่ได้ในรอบ 1 ปี เป็นตัวเปรียบเทียบ

เมื่อซื้อสินทรัพย์ใด ๆ ก็ตาม ก็มักจะมองหาว่าผลตอบแทนที่ได้นั้นคุ้มค่าหรือไม่ และ Yield ก็คือตัวเลขที่จะบอกว่าได้อัตราผลตอบแทนเท่าไรนั่นเอง โดย Yield หรือ อัตราผลตอบแทนที่ได้จากการลงทุนในสินทรัพย์ต่าง ๆ ซึ่งหาได้จาก “ผลตอบแทนที่ได้ในช่วงระยะเวลาหนึ่ง หารด้วย เงินลงทุนทั้งหมด” ค่าที่ได้จะมีหน่วยเป็นเปอร์เซ็นต์ต่อช่วงระยะเวลาที่นำมาหาร แต่หากต้องการเปรียบเทียบอัตราผลตอบแทนที่ได้กับการลงทุนอื่น ๆ ก็จะต้องปรับอัตราผลตอบแทนให้เป็นรอบระยะเวลาที่เท่ากันเสียก่อน ซึ่งโดยทั่วไปแล้วมักจะเปรียบเทียบอัตราผลตอบแทนที่ได้ในรอบระยะเวลา 1 ปี

ซึ่ง Yield สามารถแบ่งได้หลายรูปแบบ ตามแต่ว่าลงทุนในสินทรัพย์ประเภทใด และได้ผลตอบแทนเป็นอะไร เช่น

1. ถ้าถือหุ้นที่มีการจ่ายปันผล ก็จะสนใจ อัตราผลตอบแทนจากเงินปันผล หรือที่เรียกว่า Dividend Yield

2. ถ้าถือตราสารหนี้ เช่น พันธบัตรรัฐบาล หรือหุ้นกู้บริษัทเอกชน ก็จะสนใจ อัตราผลตอบแทนจากพันธบัตร ซึ่งอยู่ในรูปของดอกเบี้ย หรือที่เรียกว่า Bond Yield

3. ถ้ามีอสังหาริมทรัพย์เพื่อปล่อยเช่า ก็จะสนใจ อัตราผลตอบแทนจากค่าเช่าหรือที่เรียกว่า Rental Yield

ข้อดีของ Yield คือ ตัวเลขที่ได้จะมีหน่วยเป็น เปอร์เซ็นต์ต่อช่วงระยะเวลาหนึ่ง ซึ่งสามารถปรับเปลี่ยนให้เป็นอัตราผลตอบแทนในรอบระยะเวลาเดียวกัน เพื่อให้สามารถนำอัตราผลตอบแทนที่ได้มาเปรียบเทียบข้ามสินทรัพย์ได้ อย่างเช่น
- การตัดสินใจลงทุนในกรณีที่มีทุนจำกัด และต้องเลือกลงทุนในสินทรัพย์ใดสินทรัพย์หนึ่ง
- หรือเปรียบเทียบ ดอกเบี้ยจากการกู้เงินเพื่อมาลงทุนในสินทรัพย์ กับผลตอบแทนที่ได้ว่าคุ้มค่าหรือไม่ ถ้าผลตอบแทนไม่ได้สูงกว่าดอกเบี้ยจากการกู้มา ก็จะดูไม่น่าลงทุน

ข้อสังเกตของ Yield คือ เงินที่ลงทุนหรือเงินที่ซื้อสินทรัพย์นั้น เป็น “ตัวหาร” นั่นหมายความว่า การซื้อสินทรัพย์เดียวกัน ในราคาที่ต่างกัน จะทำให้ได้ Yield ที่ต่างกันได้ ถ้าซื้อสินทรัพย์ในราคาที่แพงขึ้น ก็จะทำให้ได้ Yield ที่ลดลง และถ้าซื้อสินทรัพย์ได้ในราคาที่ถูกลง ก็จะได้ Yield ที่มากขึ้นเช่นกัน

ในบางครั้งการคำนวณหาผลตอบแทนจากการลงทุน นักลงทุนอาจใช้คำว่า Capitalization Rate หรือ Cap Rate ซึ่งจะคำนวณได้จาก รายได้จากการดำเนินงานสุทธิ หารด้วย มูลค่าตลาดปัจจุบัน ซึ่งเป็นการคำนวณที่คล้ายกับ Yield เช่นกัน
ความรู้ทางการเงิน